Document ID: 32011D0162

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 14ης Μαρτίου 2011
για τον καθορισμό της θέσης την οποία πρέπει να λάβει η Ευρωπαϊκή Ένωση στην πέμπτη σύνοδο της συνδιάσκεψης των μερών της σύμβασης του Ρότερνταμ, όσον αφορά τις τροποποιήσεις του παραρτήματος III της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο
(2011/162/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 192 και το άρθρο 207, σε συνδυασμό με το άρθρο 218 παράγραφος 9,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Η Ευρωπαϊκή Ένωση ενέκρινε τη σύμβαση του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο («Σύμβαση του Ρότερνταμ»), με την απόφαση 2006/730/ΕΚ του Συμβουλίου (1).
(2)
Ο κανονισμός (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τις εξαγωγές και εισαγωγές επικίνδυνων χημικών (2) προϊόντων 2, εφαρμόζει τη σύμβαση του Ρότερνταμ στην Ένωση.
(3)
Προκειμένου να διασφαλισθεί ότι οι χώρες εισαγωγής χαίρουν της προστασίας που προσφέρει η σύμβαση του Ρότερνταμ, είναι αναγκαίο και σκόπιμο να υποστηριχθεί η εισήγηση της επιτροπής ανασκόπησης χημικών προϊόντων όσον αφορά την εγγραφή του χρυσοτιλικού αμιάντου, endosulfan, alachlor και aldicarb στο παράρτημα III της σύμβασης του Ρότερνταμ. Οι τέσσερις αυτές ουσίες αποτελούν ήδη το αντικείμενο απαγόρευσης ή σοβαρών περιορισμών στην Ένωση και, ως εκ τούτου, υπόκεινται σε απαιτήσεις εξαγωγής που υπερβαίνουν τα απαιτούμενα από τη σύμβαση του Ρότερνταμ.
(4)
Η πέμπτη συνδιάσκεψη των μερών της σύμβασης του Ρότερνταμ αναμένεται να λάβει αποφάσεις για τις προταθείσες τροποποιήσεις στο παράρτημα III. Η Ένωση θα πρέπει να υποστηρίξει την υιοθέτηση των εν λόγω τροποποιήσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η θέση την οποία πρέπει να λάβει η Ένωση στην πέμπτη σύνοδο της συνδιάσκεψης των μερών της σύμβασης του Ρότερνταμ είναι ότι η Επιτροπή υποστηρίζει, εξ ονόματος της Ένωσης, όσον αφορά θέματα που εμπίπτουν στην αρμοδιότητα της Ένωσης, την υιοθέτηση των τροποποιήσεων στο παράρτημα III της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (3), ούτως ώστε να προστεθούν οι ουσίες χρυσοτιλικός αμίαντος, endosulfan, alachlor και aldicarb.
Άρθρο 2
Η παρούσα απόφαση απευθύνεται στην Επιτροπή.
Βρυξέλλες, 14 Μαρτίου 2011.

Labels: 1
5
20
0
3
6